Document ID: 32011R0225
Publication Date: 2011-03-07

Title and Content:
KOMISIJAS REGULA (ES) Nr. 225/2011
(2011. gada 7. marts),
ar ko groza Komisijas Regulu (EK) Nr. 1277/2005 par īstenošanas noteikumiem Eiropas Parlamenta un Padomes Regulai (EK) Nr. 273/2004 par narkotisko vielu prekursoriem un Padomes Regulai (EK) Nr. 111/2005, ar ko izstrādā noteikumus narkotisko vielu prekursoru tirdzniecības starp Kopienu un trešām valstīm uzraudzībai
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2004. gada 22. decembra Regulu (EK) Nr. 111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešām valstīm (1), un jo īpaši tās 11. panta 1. punktu un 12. panta 1. punkta trešo daļu,
tā kā:
(1)
Komisijas Regulā (EK) Nr. 1277/2005 (2) ir noteikts, vai nepieciešami īpaši uzraudzības pasākumi, eksportējot zāļu prekursorus no Eiropas Savienības. Šīs regulas IV pielikumā katrai Regulas (EK) Nr. 111/2005 pielikumā 2. un 3. kategorijā iekļautajai klasificētajai vielai ir uzskaitītas valstis, kurās nepieciešams pirmseksporta paziņojums. Sarakstos ietvertas trešās valstis, kas ir pieprasījušas saņemt pirmseksporta paziņojumu saskaņā ar 1988. gada ANO Konvencijas pret narkotisko un psihotropo vielu nelikumīgu tirdzniecību 12. panta 10. punktu.
(2)
Apvienoto Nāciju Organizācijas Narkotisko vielu komisija tās otrajā sanāksmē 2010. gada 8. martā nolēma iekļaut 1988. gada ANO Konvencijas pret narkotisko un psihotropo vielu nelikumīgu tirdzniecību I tabulā feniletiķskābi. Minētās Konvencijas 12. panta 10. punktā noteikts, ka katra Puse, no kuras teritorijas paredzēts eksportēt I tabulā iekļautu vielu, nodrošina, ka pirms šāda eksporta šīs valsts kompetentās iestādes sniedz informāciju par eksporta sūtījumu importētājas valsts kompetentajām iestādēm.
(3)
Tā kā ir pieņemts lēmums iekļaut feniletiķskābi ANO Konvencijas I tabulā, ir jāgroza Regulas (EK) Nr. 1277/2005 IV pielikums, lai nodrošinātu, ka pirmseksporta paziņojumi tiek nosūtīti attiecībā uz visu feniletiķskābes eksportu no Eiropas Savienības.
(4)
Regulas (EK) Nr. 1277/2005 IV pielikumā nav uzskaitītas visas trešās valstis, kas ir pieprasījušas saņemt pirmseksporta paziņojumus par konkrētām 2. un 3. kategorijā iekļautajām klasificētajām vielām kopš Komisijas Regulas (EK) Nr. 297/2009 (3) stāšanās spēkā. Afganistāna, Austrālija un Gana ir iesniegušas šādus pieprasījumus un tāpēc tās ir jāiekļauj.
(5)
Tāpēc attiecīgi būtu jāgroza Regula (EK) Nr. 1277/2005.
(6)
Šajā regulā paredzētie pasākumi ir saskaņā ar komitejas atzinumu, kas izveidota atbilstoši Regulas (EK) Nr. 111/2005 30. panta 1. punktam,
IR PIEŅĒMUSI ŠO REGULU.
1. pants
Regulas (EK) Nr. 1277/2005 IV pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 7. martā

Classification:
Level 1 Categories: 100145
100143
100149
100147
100150
Level 2 Categories: 100191
100171
100180
100215
100223
Level 3 Categories: 2479
1432
3489
1415
2487
4488
All Categories: 2300
3355
3885
5334
5542
5914